MVP ยิ้มรับงาน “Mobile Expo 2019” เงินสะพัด 2.5 พันลบ. เล็งจัดต่อ 3-6 ต.ค.นี้!
MVP ยิ้มรับงาน “Mobile Expo 2019” เงินสะพัด 2.5 พันลบ. เล็งจัดต่อ 3-6 ต.ค.นี้!
MVP ยิ้มรับงาน “Mobile Expo 2019” เงินสะพัด 2.5 พันลบ. เล็งจัดต่อ 3-6 ต.ค.นี้!
7 มิ.ย. 2562

นายโอภาส เฉิดพันธุ์ ประธานเจ้าหน้าที่บริหาร บริษัท เอ็ม วิชั่น จำกัด (มหาชน) หรือ MVP เปิดเผยถึงภาพรวมของการจัดงาน “Thailand Mobile Expo 2019” ว่ามียอดเงินสะพัดภายในงานกว่า 2.5 พันล้านบาท ทะลุเป้าหมายที่วางไว้ จากยอดผู้เข้าชมงานประมาณ 7 แสนคน หลังจากบริษัทได้เพิ่มพื้นที่การจัดงานมากถึง 30,000 ตร.ม.ภายในศูนย์นิทรรศการและการประชุมไบเทคบางนา 3 ฮอลล์
ประกอบกับการจัดงานในครั้งนี้เป็นงาน Thailand Mobile Expo ที่ “ใหญ่ที่สุด” ตั้งแต่เคยจัดมา เพราะมีการจัดพร้อมกันกับงาน Thailand Game Expo by AIS eSports งานมหกรรมเกมและอุปกรณ์เกมมิ่งที่ใหญ่ที่สุดในประเทศ และงาน Idol Expo #2 งานมหกรรมที่รวมไอดอลในไทยไว้มากที่สุด
นายโอภาส กล่าวอีกว่า ปัจจัยที่ส่งผลให้ยอดเงินสะพัดเพิ่มขึ้นทะลุเป้า คือการยกระดับงานให้เป็นมากกว่างานมือถือด้วยการเติมเต็มในส่วนของความต้องการของผู้บริโภคด้านอีสปอร์ต และอุปกรณ์เกมมิ่งเกียร์ที่หลาย ๆ แบรนด์ไอทีชั้นนำในประเทศไทยหันมาให้ความสนใจในตลาดดังกล่าวเป็นจำนวนมาก เห็นได้จากการตอบรับเข้าร่วมจัดแสดงสินค้าในส่วนของเกมมิ่งเป็นจำนวนมาก จนเต็มพื้นที่การจัดแสดงงาน
ขณะที่ตลาดอุปกรณ์เสริมไอที, อุปกรณ์เกมมิ่งเกียร์ เป็นตลาดที่มีอัตราการเติบโตอย่างต่อเนื่อง ไม่ว่าจะเป็น หูฟังบลูทุธ, เกมมิ่งโน้ตบุ๊ก, อุปกรณ์ในการเล่นเกม รวมไปจนถึงคอมพิวเตอร์ประกอบ และอินเตอร์เน็ตไฟเบอร์สำหรับเล่นเกม บริษัทฯ จึงผนึกพลังร่วมกับเอไอเอส ผลักดันให้เกิดงาน Thailand Game Expo by AIS eSports ขึ้นมาเพื่อรองรับการเติบโตของตลาดนี้
สำหรับพฤติกรรมการเลือกซื้อของผู้เข้าชมงานในครั้งนี้ ยังคงพุ่งเป้าไปที่สมาร์ทโฟนระดับเรือธง เพราะเป็นสเป็คในระดับสูงเหมาะสำหรับการใช้งานในทุกระดับรวมไปจนถึงระดับเกมเมอร์ ซึ่งคุ้มค่าที่จะซื้อเนื่องด้วยการลดราคาค่าเครื่องจากผู้ให้บริการเครือข่าย ทำให้ราคาเฉลี่ยของแต่ละรุ่น ถูกปรับลดลงมาอยู่ในระดับที่ไม่แพงจนเกินไป
อีกทั้ง เป็นที่น่าสังเกตว่าในการจัดงานครั้งนี้กลุ่มอุปกรณ์เกมมิ่งเกียร์, โน้ตบุ๊คเกมมิ่ง คอมพิวเตอร์ประกอบ และอุปกรณ์เสริมไอที ถือเป็นอีกกลุ่มผลิตภัณฑ์ซึ่งมีการตอบรับที่ดีจากผู้บริโภค ตอกย้ำให้เห็นถึงทิศทางของตลาดไอทีที่เปลี่ยนไป ผู้บริโภคหันมาสนใจการเล่นเกม และอีสปอร์ตกันเป็นจำนวนมาก ตามเทรนด์ของตลาดโลกในปัจุบบัน ซึ่งถือเป็นความท้าทายครั้งสำคัญของแต่ละแบรนด์ในการปรับตัวให้ทันพฤติกรรมของผู้บริโภค เพื่อพัฒนาผลิตภัณฑ์ให้ตอบสนองความต้องการอันหลากหลายของกลุ่มลูกค้า และส่งผลให้ภาพรวมของตลาดไอทีในปีนี้ยังคงมีอะไรที่น่าสนใจให้ได้ติดตามกันต่อไป
ทั้งนี้ บริษัทจะจัดงาน “Thailand Mobile Expo 2019” ครั้งที่ 34 มหกรรมโทรศัพท์มือถือที่ใหญ่ที่สุดของประเทศครั้งต่อไป ซึ่งจะจัดขึ้นในวันที่ 3-6 ต.ค.62 ณ  ศูนย์นิทรรศการและการประชุมไบเทคบางนา